የኦነግ ጦር ከገባባቸው ካምፖች መካከል አንዱ በኛ አካባቢ ነው የነበረው። ይህ ካምፕ ከገለምሶ በ45 ኪሎሜትር ርቀት ላይ ባለው የኮቶራ ተራራማ አካባቢ የተዘጋጀ ሲሆን ወደ ካምፑ የገባው የኦነግ ጦር አስር ሺህ ያህል ይሆናል። ኦነግ ወደ ካምፑ የገባው በከተሞች የመሰረተውን የሲቪል አስተዳደር በስፍራው በመተው ነው። የኦነግ የምዕራብ ሀረርጌ ዞን ጽ/ቤትም በኛ ከተማ እምብርት ላይ ነው የነበረው (ይህ ቤት በአሁኑ ወቅት የገለምሶ ከተማ 01 ቀበሌ ጽ/ቤት ሆኖ እያገለገለ ነው)። ዋነኛው የኦነግ የማዘዣ ጣቢያ ግን ከገለምሶ በስተደቡብ ምዕራብ አቅጣጫ በ100 ኪሎሜትር ርቀት ላይ በሚገኘውና “ዳሮ አቦና” በሚባለው ስፍራ ላይ ነው የነበረው። ኦነግ በደርግ ዘመን በምዕራብ ሀረርጌ፣ በባሌና በአርሲ ዞኖች ሲያካሄዳቸው የነበሩትን የደፈጣ ጥቃቶች ይመራ የነበረው ከዚህ ማዘዣ ጣቢያው ነው። የያዛቸውን ክልሎች ለኢህአዴግ ለቆ ሲወጣም ዋና ዋና ካድሬዎቹና መሪዎቹ በዚህ ጣቢያ ነው የከተቱት።
